Mérsékelt volt az építõipar visszaesése márciusban
Boros Anita államtitkár szerint a gazdaságvédelmi akcióterv intézkedései az építõipart is segítették, és hozzájárultak ahhoz, hogy az ágazat márciusi visszaesése mérsékelt legyen.
A KSH legfrissebb adatait kommentálva az Innovációs és Technológiai Minisztérium (ITM) államtitkára csütörtöki online sajtótájékoztatóján úgy fogalmazott: az elsõ negyedévben éves összevetésben mért 0,1 százalékos visszaesés stagnálásként értelmezhetõ.Boros Anita kiemelte, hogy a gazdaságvédelmi akciótervben 65 milliárd forintot különítettek el az építõipar számára, ez a forrás elsõsorban az ágazatban dolgozó kis- és közepes vállalkozások technológiai fejlesztésére, munkaerõ-megtartó képességének támogatására szolgál.

A KSH legfrissebb közlése szerint márciusban az építõipari termelés 3,4 százalékkal maradt el az egy évvel korábbitól, az épületek építése 0,3 százalékkal emelkedett, az egyéb építményeké 10 százalékkal csökkent.

Az építésgazdaságért, infrastrukturális környezetért és fenntarthatóságért felelõs államtitkár hangsúlyozta: az adatok értelmezésénél figyelembe kell venni azt, hogy 2019. márciusában az elõzõ év azonos idõszakához képest közel 70 százalékkal bõvült az ágazat.

Ugyanakkor megjegyezte, hogy bár az építõipar márciusban nem gyengült drasztikusan, az ágazat visszaesésének azért már vannak bizonyos jelei. Példaként említette, hogy a szezonálisan és munkanaphatástól tisztított adatok szerint márciusban, februárhoz viszonyítva 5,2 százalékkal csökkent az építõipar termelése, ami az államtitkár szerint azt jelenti, hogy a következõ egy vagy két hónapban sokkal jobban fog érzõdni a koronavírus-járvány negatív hatása az ágazatban.

Boros Anita arról is beszámolt, hogy a családi otthonteremtési kedvezménynek (csok) köszönhetõen 2015 óta folyamatosan nõ a lakásépítési kedv: 2015-ben még 7600 új lakás épült, számuk 2018-ban 17 600-ra nõtt, 2019-ben pedig elérte a 21 ezret. Az idén az elsõ negyedévben 4776 új lakás épült, ami éves összevetésben 30 százalékos növekedést jelent.

Az építési engedélyek és bejelentések alapján építendõ lakások száma az elsõ negyedévben 7032 volt, 27 százalékkal kevesebb, mint 2019 azonos idõszakában. Az év elsõ három hónapjában kiadott új építési engedélyek alapján 2369 lakóépület építését tervezik, ami 34 százalékos csökkenést jelez az egy évvel korábbi adatokhoz képest. Az államtitkár szerint ezek a számok már a koronavírus-járvány hatásait tükrözik.
ingatlanpiac építõipar ITM ÉVOSZ ingatlan